สกู๊ป  : ปฏิรูปสาธารณสุข พัฒนาคุณภาพชีวิตคนไทย
การปฎิรูประบบสาธารณสุขนับอีกหนึ่งนโยบายที่สำคัญที่รัฐต้องการจะพัฒนาคุณภาพชีวิตของคนในสังคมให้เกิดความเท่าเทียม และมีควาททันสมัย โดยเฉพาะระบบประกันสุขภาพ ที่ไม่เพียงแต่จะต้องทำให้ประชาชนได้รับการรักษาที่ดีขึ้น แต่ต้องพัฒนาระบบการบริหารงานในหน่วยสาธารณสุขให้มีประสิทธิภาพมากดีขึ้นด้วย ติดตามได้จากรายงาน

การปฏิรูประบบสาธารณสุขของไทย เป็นหนึ่งในโจทย์สำคัญ 11 ด้านในการปฏิรูปประเทศ ที่ คสช. และรัฐบาลพลเอก ประยุทธ์ จันทร์โอชา กำลังขับเคลื่อนให้เกิดการพัฒนา ลดช่องว่าง และความเหลื่อมล้ำในการรับบริการด้านสาธารณสุข

 แม้ที่ผ่านมาระบบสาธารณสุขของประเทศ ยังมีปัญหาเกิดขึ้นหลายด้าน โดยเฉพาะงบประมาณที่มีอยู่ค่อนข้างจำกัด การปรับปรุงและพัฒนาให้สอดคล้องกับสถานการณ์ปัจจุบัน ในงบประมาณที่มีอยู่ ถือเป็นหัวใจสำคัญของการปฏิรูปสาธารณสุข โดยไม่ยกเลิก หรือส่งผลกระทบต่อสิทธิการรักษาพยาบาลของประชาชน

โครงการหลักประกันสุขภาพแห่งชาติ หรือ บัตรทอง เป็นอีกหนึ่งโครงการที่รัฐบาลกำลังพัฒนาให้ดีขึ้น ยกระดับการเข้าถึงบริการสาธารณสุขตามหลักสากลที่พึ่งปฏิบัติ หลังผ่านการดำเนินงานมากว่า 15 ปีโดยไม่มีการพัฒนา

การเปิดโอกาสให้ประชาชนทุกคนในสังคมได้มีแสดงความคิดเห็นร่วมกันในการหาทางออก นับเป็นสิ่งที่รัฐบาลให้ความสำคัญ โดยเฉพาะหลักการบริหารการเงินของหน่วยงานสถานบริการด้านสาธารณสุข จึงเป็นที่มาของการแก้ไขปรับปรุงร่างพระราชบัญญัติ หลักประกันสุขภาพแห่งชาติ ฉบับปีพ.ศ.2545 ยกเครื่องบูรณการหลักประกันสุขภาพให้มีความทันสมัย และคล่องตัวมากขึ้น โดยมีเป้าหมายหลัก คือ การพัฒนาระบบหลักประกันสุขภาพให้ดีขึ้น ตอบโจทย์กับผู้ให้และผู้รับบริการมากที่สุด
 
เพื่อเป็นการตอบโจทย์ความต้องการของประชาชนมากที่สุด รัฐบาลจึงได้จัดหัวข้อเพื่อทำประชาพิจารณ์ทั้งหมด 14 ประเด็น เพื่อให้ง่ายและสามารถดำเนินการได้อย่างรวดเร็ว โดยการแก้ไขกฎหมายดังกล่าว มุ่งประโยชน์ของประชาชนเป็นที่ตั้ง ให้สามารถเข้าถึงการรักษาพยาบาล และการบริการสาธารณสุข สอดรับกับแผนยุทธศาสตร์ชาติกับการพัฒนาทรัพยากรมนุษย์ ที่ต้องการให้ประชาชนได้รับประโยชน์เพิ่มขึ้น มีสุขภาพแข็งแรง